Aşıq Bəhmən Göyçəli

Aşıq Bəhmən Göyçəli (tam adı: Bəhmən İbrahim oğlu Qarayev; ) — Azərbaycanlı ustad aşıq, şair.

 Həyatı 
Aşıq Bəhmən Göyçəli 1 may 1901-ci ildə Göyçə mahalının Basarkeçər rayonunun Hüseynquluağalı (Nərimanlı) kəndində anadan olub.. Uşaq yaşlarından atasını itirən Bəhmən Göyçəli ağır güzəran keçirmişdir. İbtidai təhsilini mollaxanada almış, sonralar İrəvanda Hüseynqulu Xan məscidinin nəzdindəki mədrəsədə oxumuşdur. Doğma kəndində sovet sədri, kolxozda briqadir, sıravi kolxozçu olmuşdur.

Gənclik dövründən el arasında aşıq-şair kimi tanınmış, toy-düyünlərə dəvət olunmuşdur. Gəraylı, qoşma, müxəmməs, qəzəl, divani, dodaqdəyməz, cığalı, təcnis və digər janrlarda yaratdığı şeirləri dillər əzbəri olmuşdur. "Kirpi", "Sovet Ermənistanı", "Azərbaycan gəncləri" və s. dövri mətbuat səhifələrində qoşmaları çap edilmişdir. Bir çox aşıq havası və dastan yaratsa da zəngin ədəbi irsi dərindən öyrənilməmişdir. Ədəbiyyat tarixində həm şair, həm də ustad aşıq kimi tanınan Bəhmən Göyçəlinin işıq üzü görən "Vətən, küsmə məndən" kitabında zəngin irsindən yalnız 25 qoşması, 7 gəraylısı, 9 təcnisi, 18 divanisi, 14 müxtəlif şeiri, Aşıq Alının, Dədə Ələsgərin, Xəstə Qasımın, Növrəs İmanın qıfılbəndlərini açması, 17 deyişməsi, 1 meracnaməsi, "Əfqan və Tufan", "Bəhmən və Humay" dastanları toplanıb çap olunmuşdur.Ziyəddin Məhərrəmov. İrəvanda məktəbdarlıq və maarifçilik. Bakı: Nurlan, 2010. Bundan başqa "Əfqan və Tufan" adlı dastanı da məşhurdur.

1996-cı ildə Bakıda anadan olmasının 95 illiyi qeyd edilmişdir.

 Ölümü 
1976-cı il noyabrın 13-də vəfat etmiş, Nərimanlı kənd qəbiristanlığında dəfn olunmuşdur.Abbas Göyçəgöl. "Nərimanlı-Hüseynquluağalı aşıqları və şairləri" (poeziya çələngi). Bakı: "Savad", 2025, səh.17

 Kitabları 
 "Vətən, küsmə məndən" (şeirlər, təcnislər, gəraylılar, dəyişmələr, dastanlar). tərt. ed. və topl. Q. Bəhmən oğlu. Bakı: Elm, 1994, 130 s.

 İstinadlar 

 Xarici keçidlər 
 Saz söz axşamı- qonaq: Bəhmən Göyçəli –Aşıq Alı haqda, Hacı Bayramovun söylədiyi dastan-21.07.2018

Kateqoriya:Göyçə aşıqları
Kateqoriya:Azərbaycanlı aşıqlar
Kateqoriya:Göyçədə doğulanlar